b"\n_START_ARTICLE_\nAnatomiya ng tao\n_START_PARAGRAPH_\nAng dalubkatawan ng tao o anatomiya ng tao ay ang maka-agham na pag-aaral ng morpolohiya ng may-gulang na katawan ng tao. Hinati-hati ito sa mga bahaging magaspang na anatomiya (gross anatomy) at mikroskopikong anatomiya (microscopic anatomy). Ang magaspang na anatomiya (na tinatawag ding topograpikong anatomiya, anatomiyang rehiyonal, o antropotomiya) ay ang pag-aaral ng mga istrukturang pang-anatomiya na makikita ng mga mata na hindi tinutulungang ng mga kagamitang katulad ng salamin o mikroskopo. Ang mikroskopikong anatomiya ay ang pag-aaral ng mga maliliit na istrukturang anatomikal sa tulong ng mga mikroskopo, na kinabibilangan ng histolohiya (ang pag-aaral ng organisasyon ng mga tisyu), at ng sitolohiya (ang pag-aaral ng mga selula)._NEWLINE_Sa ilan sa mga aspeto ng anatomiya ng tao, may kaugnayan ito sa embriyolohiya, pinaghahambing na anatomiya at pilohenetika (o pinaghahambing na embriyolohiya), dahil sa magkakaparehong ugat sa ebolusyon; halimbawa, namamalagi pa sa katawan ng tao ang mga isinaunang segmento ng mga parisan na nakatanghal sa lahat ng mga bertebrado na may inuulit na mga payak na pangkat, na natatanging magigisnan sa gulugod at sa kulungang-tadyang, at maaaring bakasin mula sa mga isinaunang mga embriyo._NEWLINE_Binubuo ng mga sistema ang katawan ng tao, na binubuo ng mga organo na binubuo naman ng tisyu, na siya namang binubuo ng selula at tisyung pandugtong._NEWLINE_Sinasabing ang kasaysayan ng anatomiya, sa loob ng matagal na panahon, sa patuloy na pag-unawa sa mga tungkulin ng mga organo at istruktura sa loob ng katawan. Malaki ang ipinagbuti ng mga pamamaraan, na tumalon mula sa mga eksaminasyon ng mga hayop na lumalagos sa paghiwa (diseksiyon) ng mga inimbak o preserbadong patay na mga katawan ng tao hanggang sa masalimuot na mga pamamaraang pangteknolohiya na sumulong at napabuti sa loob ng ika-20 siglo.\n_START_SECTION_\nMga pag-aaral\n_START_PARAGRAPH_\nSa pangkalahatan, ang mga mag-aaral sa larangan ng pagiging manggagamot, pisyoterapista, nars, radyograper, mangguguhit, at ng ilang mga agham pang-biyolohiya, ay natututuhan ang magaspang o panlabas na anatomiya at mikroskopikong anatomiya mula sa kanilang mga modelo, mga iskeleton, mga aklat, mga ginuhit na larawan, mga litrato, mga panayam at mga sariling-pagaaral. Maaaring tulungan ang pag-aaral ng mikroskopikong anatomiya o histolohiya sa pamamagitan ng mga maparaang karanasan sa pagtingin sa mga preparasyong histolohikal (slides o mga halimbawang tisyu na nakapaloob sa maliit na salamin at tinitingnan sa ilalim ng mga tubong pansilip ng isang mikroskopo); at bilang karagdagan, ang mga estudyante ng panggagamot ay karaniwan natututunan ang magaspang na anatomiya sa pamamagitan ng mga mapamaraang karanasan sa paghihiwa (diseksiyon) at pagsusuri ng mga walang-buhay na katawan ng tao. Kailangan ang tahasang pagkadalubhasa ng anatomiya ng mga duktor na mediko, lalo na ang mga siruhano, at ang mga duktor na nagtatrabaho sa mga espesyalidad na pang-diagnostiko o pag-alam ng mga sanhi ng mga karamdaman, katulad ng histopatolohiya at radyolohiya._NEWLINE_Mga nakatutulong na panimulang karagdagang agham ang anatomiya ng tao, pisyolohiya at biokemistriya, na karaniwang itinuturo sa mga estudyante ng medisina sa kanilang unang taon sa paaralan ng medisina. Maituturo ang anatomiya ng tao sa pamamaraang rehiyonal o sistematiko;. Ang rehiyonal na pagtuturo ay ang pag-aaral ng mga rehiyon ng katawan katulad ng ulo at dibdib, at ang sistematikong pag-aaral naman ay ang tiyakang pag-aaral ng mga sistema ng katawan katulad ng sistemang nerbyos o ng sistemang pangrespirasyon (o panghinga). Muling isinaayoas ang pinakamahalagang aklat pang-anatomiya, ang Gray's Anatomy (Anatomiyang isinulat ni Gray), mula sa presentasyong maka-sistemang pag-aaral hanggang sa pormat na maka-rehiyong pag-aaral bilang tugon sa makabagong mga pamamaraan ng paglilinang.\n_START_SECTION_\nMga laman-loob\n_START_PARAGRAPH_\nMga karaniwang pangalan ng mga kasangkapang panloob ng katawan (magkakasunod ayon sa pamamaraang pang-abakada):_NEWLINE_Apdo\xc2\xa0\xe2\x80\x94 Apendiks\xc2\xa0\xe2\x80\x94 Glandulang adrenal\xc2\xa0\xe2\x80\x94 Atay\xc2\xa0\xe2\x80\x94 Baga\xc2\xa0\xe2\x80\x94 Bayag\xc2\xa0\xe2\x80\x94 Bato\xc2\xa0\xe2\x80\x94 Bena\xc2\xa0\xe2\x80\x94 Mga bituka\xc2\xa0\xe2\x80\x94 Esopago\xc2\xa0\xe2\x80\x94 Mga glandulang paratiroid\xc2\xa0\xe2\x80\x94 Mga glandulang pituitaryo\xc2\xa0\xe2\x80\x94 Lapay\xc2\xa0\xe2\x80\x94 Mga mata\xc2\xa0\xe2\x80\x94 Obaryo\xc2\xa0\xe2\x80\x94 Pali\xc2\xa0\xe2\x80\x94 Pantog\xc2\xa0\xe2\x80\x94 Prostata\xc2\xa0\xe2\x80\x94 Puso\xc2\xa0\xe2\x80\x94 Sikmura\xc2\xa0\xe2\x80\x94 Timus\xc2\xa0\xe2\x80\x94 Tiroid\xc2\xa0\xe2\x80\x94 Utak\xc2\xa0\xe2\x80\x94 Matris\n_START_SECTION_\nUtak\n_START_PARAGRAPH_\nAmygdala\xc2\xa0\xe2\x80\x94 Serebelyum\xc2\xa0\xe2\x80\x94 Serebral korteks\xc2\xa0\xe2\x80\x94 Gitnang-utak\xc2\xa0\xe2\x80\x94 Sistemang limbiko\xc2\xa0\xe2\x80\x94 Medulla oblongata\xc2\xa0\xe2\x80\x94 Pons\xc2\xa0\xe2\x80\x94 Tangkay ng utak"